રાજકોટ, તા., ૧૧: સૌરાષ્ટ્રમાં મેઘરાજાની અપુરતી કૃપાના કારણે ઘેરા જળસંકટના એંધાણ વર્તાઇ રહયા છે. સામાન્ય રીતે જુન મહીનાથી ચોમાસુ શરૂ થયાનું ગણાય છે. તે રીતે જોતા ચોમાસાના સમયના અઢી માસ જેટલો સમય વિતી ગયા છતા ડેમોમાં ખાસ આવક નથી. સૌરાષ્ટ્રમાં સિંચાઇ અને પીવાના પાણીના હેતુથી નિર્માણ પામેલા ૧૩૭ ડેમોમાં આજની તારીખે માત્ર ૪૪.૭૬ ટકા જ પાણી છે. આવતા દિવસોમાં વરસાદને કારણે નવા નીરની આવક ન થાય તો સૌરાષ્ટ્રના અનેક શહેરો અને ગામડાઓમાં સિંચાઇ અને પીવાના પાણીનો બોકાસો બોલી જશે.